সৈয়দপুর সরকারি বিজ্ঞান কলেজ

সৈয়দপুর সরকারি বিজ্ঞান কলেজ (পূর্বনাম: সৈয়দপুর সরকারি কারিগরি মহাবিদ্যালয়) রংপুর বিভাগের সৈয়দপুরের একটি শিক্ষাপ্রতিষ্ঠান। এটি নীলফামারী জেলার সৈয়দপুর বিমানবন্দর নিকটে অবস্থিত। যা দিনাজপুর শিক্ষা বোর্ডের অধীনে মাধ্যমিক ও উচ্চ মাধ্যমিক স্তরে শিক্ষা প্রদান করে থাকে। বাংলাদেশ শিক্ষাতথ্য ও পরিসংখ্যান ব্যুরোর তথ্যমতে বর্তমানে ১০.০৫ একর আয়তন বিশিষ্ট প্রতিষ্ঠানে ৯৮৯ জন শিক্ষার্থী অধ্যায়ন করছে। 
১৯৬৪ সালে দেশের চারটি শিল্পাঞ্চলে টেকনিক্যাল স্কুল গড়ে ওঠে। দেশের সর্ববৃহৎ সৈয়দপুর রেলওয়ে কারখানার সুবাদে সরকারি মাধ্যমিক বিদ্যালয় হিসেবে সৈয়দপুর সরকারি টেকনিক্যাল স্কুল প্রতিষ্ঠিত হয়। পরে ১৯৭৭ সালে প্রতিষ্ঠানটি কলেজে উন্নীত করে নাম দেওয়া হয় সৈয়দপুর সরকারি টেকনিক্যাল কলেজ। ২০১৯ সালে শিক্ষা মন্ত্রণালয় এর নাম পরিবর্তন করে সৈয়দপুর সরকারি বিজ্ঞান কলেজ নামকরণ করে। বর্তমানে এখানে ষষ্ঠ থেকে দ্বাদশ শ্রেণী পর্যন্ত অধ্যয়নের ব্যবস্থা আছে। নবম-দশম ও একাদশ-দ্বাদশ শ্রেণীতে দুটি করে শাখা আছে। এই প্রতিষ্ঠানে শুধুমাত্র বিজ্ঞান বিভাগে অধ্যয়নের সুযোগ রয়েছে।
সৈয়দপুর সরকারি বিজ্ঞান কলেজের একটি নিজস্ব ছাত্রাবাস রয়েছে, যেখানে ৯৪ জন শিক্ষার্থী অল্প খরচে থাকতে পারে। কলেজে প্রায় ১৫,০০০ বই সমৃদ্ধ পাঠাগার এবং প্রয়োজনীয় যন্ত্রপাতি সমৃদ্ধ পদার্থবিজ্ঞান, রসায়ন,জীববিজ্ঞান পরীক্ষাগার রয়েছে। এছাড়াও রয়েছে অত্যাধুনিক শেখ রাসেল ডিজিটাল কম্পিউটার ল্যাব। প্রতিষ্ঠানে একটি শহীদ মিনার, দুটি খেলার মাঠ, একটি পুকুর, একটি আধুনিক লাইব্রেরী, একটি মানসম্মত ক্যান্টিন, একটি মসজিদ, প্রয়োজনীয় পরীক্ষাগার রয়েছে।
মহাবিদ্যালয়ে মোট পাঁচটি ভবন রয়েছে। প্রথম ভবনটি তিনতলা। এর পাশেই রয়েছে তিন তলা বিশিষ্ট আরো একটি ভবন, সাথে আছে দুই তলা বিশিষ্ট একটি ভবন ও একতলা বিশিষ্ট একটি ভবন। নতুন ভাবনটি পাঁচ তলা। নতুন ভাবনটি অত্যাধুনিক। অত্র ভবন সমূহে সর্বমোট ৪৩টি কক্ষ রয়েছে, যার মধ্যে ১৮টি শ্রেনিকক্ষ, নতুন ভবনে ১৮টি কক্ষ, ২টি অফিস কক্ষ, ১টি অডিটোরিয়াম, ১টি কমন রুম, ২টি লাইব্রেরী কক্ষ, ১টি কম্পিউটার ল্যাব কক্ষ এবং ১টি স্টোর রুম রয়েছে।
সৈয়দপুর সরকারি বিজ্ঞান কলেজে দিনাজপুর মাধ্যমিক ও উচ্চ মাধ্যমিক শিক্ষা বোর্ডের অধীনে নিম্ন মাধ্যমিক, মাধ্যমিক এবং উচ্চ মাধ্যমিক স্তরে বাংলা মাধ্যমে শিক্ষাদান করা হয়। ১৯৭৮ সাথে এখানে উচ্চ মাধ্যমিক স্তর চালু করা হয়। জাতীয় শিক্ষাক্রমের পাঠ্য বিষয়সমূহের সাথে সাথে ৬ষ্ঠ-৮ম শ্রেণীর শিক্ষার্থীদের জন্য কম্পিউটার শিক্ষা বাধ্যতামূলক। এছাড়া ইচ্ছা করলে ৬ষ্ঠ-৮ম শ্রেণীর শিক্ষার্থীরা সঙ্গীত শিক্ষা, চারু ও কারুকলা ক্লাসেও অংশ নিতে পারে। জাতীয় শিক্ষাক্রমের নিয়মানুযায়ী ৯ম এবং ১১শ শ্রেণীর শিক্ষার্থীদের বিজ্ঞান বিভাগ নির্বাচন করা বাধ্যতামূলক।
সৈয়দপুর সরকারি বিজ্ঞান কলেজে ষষ্ঠ ও অষ্টম শ্রেণিতে ডিজিটাল লটারির মাধ্যমে নির্বাচিত শিক্ষার্থীদের ভর্তি নেওয়া হয়। বর্তমান দেশীয় প্রচলিত নিয়ম অনুযায়ী এসএসসিতে জিপিএ ৫ পাওয়া শিক্ষার্থীরা একাদশ শ্রেণীতে অধ্যয়নের সুযোগ পায়। তবে আসন খালি থাকা সাপেক্ষে ৯ম শ্রেণীতে শিক্ষার্থী ভর্তি করানো হয়।
বাংলাদেশ শিক্ষাতথ্য ও পরিসংখ্যান ব্যুরোর তথ্যমতে ২০২৪ সালে এ প্রতিষ্ঠানে নিম্ন মাধ্যমিক স্তরে ২৫৯ জন, মাধ্যমিক স্তরে ২৩০ জন, উচ্চ মাধ্যমিক স্তরে ৫০০ জন শিক্ষার্থী শিক্ষাগ্রহণ করছে।
২০১১ থেকে ২০২৪ সাল পর্যন্ত প্রতিষ্ঠান থেকে মোট ৩,১৩৬ জন শিক্ষার্থী এইচএসসি পরীক্ষায় অংশগ্রহণ করে। এর মধ্যে পাস করেছে ৩,১০৭ জন এবং ফেল করেছে ২৯ জন। ২,২৮৯ জন শিক্ষার্থী জিপিএ ৫ (এ+) অর্জন করেছে। এই সময়ে গড় পাসের হার ছিল ৯৯.০৮%, এবং জিপিএ ৫ প্রাপ্তির হার ছিল ৭২.৯৯%।
২০১১ থেকে ২০২৪ সাল পর্যন্ত প্রতিষ্ঠান থেকে মোট ১,৪৮৮ জন শিক্ষার্থী এসএসসি পরীক্ষায় অংশগ্রহণ করে। এর মধ্যে পাস করেছে ১,৪৮৬ জন এবং ফেল করেছে ২ জন। ১,৩০৭ জন শিক্ষার্থী জিপিএ ৫ (এ+) অর্জন করেছে। এই সময়ে গড় পাসের হার ছিল ৯৯.৮৭%, এবং জিপিএ ৫ প্রাপ্তির হার ছিল ৮৭.৮৪%।
২০১১ থেকে ২০১৯ সাল পর্যন্ত প্রতিষ্ঠান থেকে মোট ৭,৬৯ জন শিক্ষার্থী জেএসসি পরীক্ষায় অংশগ্রহণ করে। এর মধ্যে পাস করেছে ৭৬৯ জন এবং কেউ ফেল করেনি। ৬৭৭ জন শিক্ষার্থী জিপিএ ৫ (এ+) অর্জন করেছে। এই সময়ে গড় পাসের হার ছিল ১০০% এবং জিপিএ ৫ প্রাপ্তির হার ছিল ৮৮.০৪%।
২০২৪ সহপাঠী কলেজ র‍্যাংকিং অনুযায়ী, প্রতিষ্ঠানটি জাতীয় পর্যায়ে ৭৩ তম, দিনাজপুর বোর্ডে ৫ম, রংপুর বিভাগে ৫ম এবং জেলার মধ্যে ১ম স্থানে অবস্থান করেছে।
২০২৪ সহপাঠী স্কুল র‍্যাংকিং অনুযায়ী, প্রতিষ্ঠানটি জাতীয় পর্যায়ে ৬৪ তম, দিনাজপুর বোর্ডে ৮ম, রংপুর বিভাগে ৭ম এবং জেলার মধ্যে ২য় স্থানে অবস্থান করেছে।
প্রতিবছর এ প্রতিষ্ঠানের উল্লেখযোগ্য সংখ্যক শিক্ষার্থী মেডিকেল কলেজের পাশাপাশি বুয়েট, কুয়েট, চুয়েটসহ বিভিন্ন বিশ্ববিদ্যালয়ে ভর্তির সুযোগ পেয়ে থাকে। ২০২৩ সালে ৫২ জন, ২০২২ সালে ৩৬ জন, ২০২১ সালে ৪৫ জন, ২০২০ সালে ৪০ জন, ২০১৯ সালে ৩৮ জন, ২০১৮ সালে ৩৬ জন এবং ২০১৭ সালে ৩৯ জন শিক্ষার্থী মেডিকেলে পড়ার সুযোগ পান। একই সময়ে প্রকৌশল বিশ্ববিদ্যালয়ে ভর্তির হারও প্রশংসনীয়। ২০২২ সালে প্রকৌশলে ৫৯ জন (বুয়েটে ১৪ জন), ২০২১ সালে ৫৬ জন (বুয়েটে ১৮ জন), ২০২০ সালে ৪৭ জন (বুয়েটে ১৫ জন), ২০১৯ সালে বুয়েটে ৬ জন, ২০১৮ সালে ১১ জন এবং ২০১৭ সালে ৯ জন ভর্তি হন। এছাড়া ঢাকা,চট্রগ্রাম, রাজশাহী সহ বিভিন্ন সরকারি বিশ্ববিদ্যালয়ে প্রতিবছর উল্লেখযোগ্য সংখ্যক শিক্ষার্থী ভর্তি হয়ে আসছেন।